নির্বাচন যতই ঘনিয়ে আসছে বাড়ছে ততই সহিংসতা নির্বাচন যতই ঘনিয়ে আসছে বাড়ছে ততই সহিংসতা – BBC News 24
শনিবার, ৩০ মে ২০২০, ০৯:৪৮ অপরাহ্ন
নির্বাচন যতই ঘনিয়ে আসছে বাড়ছে ততই সহিংসতা
বিবিসিনিউজ২৪ ডেস্ক ঃ নির্বাচন যতই ঘনিয়ে আসছে বাড়ছে ততই সহিংসতা। প্রতিদিনই দুর্বৃত্তদের হামলার শিকার হচ্ছেন রাজনৈতিক দলের নেতাকর্মীরা। বাদ যাচ্ছেন না সংসদ সদস্য প্রার্থীও। অভিযোগ রয়েছে একাদশ জাতীয় সংসদ নির্বাচনের প্রচার শুরুর পর এ পর্যন্ত হামলার শিকার ব্যক্তিদের প্রায় সবাই ঐক্যফ্রন্ট বা বিএনপি প্রার্থী।
এ ছাড়া প্রার্থীর স্ত্রী-সন্তানদের ওপরও হামলা হয়েছে। আনুষ্ঠানিকভাবে প্রচারে নামার পর গত দুই সপ্তাহে সারাদেশে প্রায় ৫০ সংসদ সদস্য প্রার্থী সরাসরি হামলার শিকার হয়েছেন বলে অভিযোগ রয়েছে। বিএনপির দাবি নির্বাচনী প্রচারের সময় এমপি প্রার্থীদের ওপর বা তাদের গাড়িবহরে দেড় শতাধিক হামলা হয়েছে।
এর মধ্যে ঢাকা-৮ আসনে বিএনপি প্রার্থী মির্জা আব্বাসের ওপর দুবার, তার স্ত্রী ঢাকা-৯ আসনের প্রার্থী আফরোজা আব্বাসের ওপর তিনবার, নোয়াখালীর (চাটখিল-সোনাইমুড়ী) আসনে ব্যারিস্টার মাহবুব উদ্দিন খোকন এবং নাটোরের সাবিনা ইয়াসমিন ছবির ওপর দুবার করে হামলা হয়েছে। হামলার শিকার হয়েছেন ঐক্যফ্রন্ট নেতা ড. কামাল হোসেন, আ স ম আবদুর রব, মাহমুদুর রহমান মান্নাও।
সোমবার রাতে কিশোরগঞ্জের কটিয়াদীতে উঠান বৈঠক করার সময় পুলিশের লাঠিপেটায় (কটিয়াদী-পাকুন্দিয়া) আসনের বিএনপি প্রার্থী মেজর (অব) আখতারুজ্জামান আহত হন বলে প্রার্থীর অভিযোগ। ফেসবুক স্ট্যাটাসে আখতারুজ্জামান লিখেছেন ‘আমার ছেলেকেও মারধর করে গুম করে ফেলতে চেয়েছিল। জেলার অতিরিক্ত পুলিশ সুপার (অপরাধ) আমার ছেলেকে বলে দেয় ধানাইপানাই না করে আমরা যেন এলাকা ছেড়ে চলে যাই।
শনিবার শেরপুরের ঝিনাইগাতী উপজেলার তিনআনীবাজারে শেরপুর-৩ আসনের বিএনপি প্রার্থী মাহমুদুল হক রুবেলের ওপর হামলা করা হয়। ওই রাতে গণসংযোগকালে হবিগঞ্জের শায়েস্তাগঞ্জ স্টেশনবাজারে বিএনপি প্রার্থী জিকে গউছের ওপর হামলা করা হয়। গউছের অভিযোগ পুলিশ তাকে নির্বাচন থেকে সরে দাঁড়াতে প্রাণনাশের হুমকি দিয়েছে।
বিএনপি মহাসচিব মির্জা ফখরুল ইসলাম আলমগীরের অভিযোগ, প্রতিটি হামলার ঘটনায় স্থানীয় আওয়ামী লীগ ও তাদের সহযোগী সংগঠনের নেতাকর্মীরা জড়িত। এসব ঘটনায় পুলিশের কাছে অভিযোগ করা হলেও তারা ব্যবস্থা নিচ্ছেন না। উল্টো বিএনপির নেতাকর্মীদের গ্রেপ্তার ও হয়রানি করা হচ্ছে।
পুলিশ সদর দপ্তরের এআইজি (গণমাধ্যম) সোহেল রানা আমাদের সময়কে বলেন, যেসব ঘটনার অভিযোগ পাওয়া যায়, এর প্রতিটি গুরুত্ব দিয়ে তদন্তপূর্বক আইনি ব্যবস্থা নেওয়া হয়। কারও যদি এমন অভিযোগ থাকে, পুলিশ ব্যবস্থা নিচ্ছে না তারা ঢালাওভাবে না বলে সুস্পষ্টভাবে পুলিশ সদর দপ্তরেও অভিযোগ দিতে পারেন।সূত্রঃ আমাদের সময়